Document ID: 32005R1711

ΚΑΝΟΝΙΣΜΌΣ (ΕΚ) αριθ. 1711/2005 ΤΗΣ ΕΠΙΤΡΟΠΉΣ
της 19ης Οκτωβρίου 2005
για καθορισμό των αποδόσεων σε ελιές και σε ελαιόλαδο για την περίοδο 2004/2005
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό αριθ. 136/66/ΕΟΚ του Συμβουλίου, της 22ας Σεπτεμβρίου 1966, περί δημιουργίας κοινής οργανώσεως αγοράς στον τομέα των λιπαρών ουσιών (1), και ιδίως το άρθρο 5 παράγραφος 11,
τον κανονισμό (ΕΟΚ) αριθ. 2261/84 του Συμβουλίου, της 17ης Ιουλίου 1984, για τον καθορισμό των γενικών κανόνων σχετικά με τη χορήγηση ενίσχυσης στην παραγωγή ελαιολάδου και στις οργανώσεις παραγωγών ελαιολάδου (2), και ιδίως το άρθρο 19 δεύτερο εδάφιο πρώτη περίπτωση,
Εκτιμώντας τα ακόλουθα:
(1)
Το άρθρο 18 του κανονισμού (ΕΟΚ) αριθ. 2261/84 προβλέπει ότι οι αποδόσεις σε ελιές και σε ελαιόλαδο που αναφέρονται στο άρθρο 5 παράγραφος 7 του κανονισμού αριθ. 136/66/ΕΟΚ καθορίζονται κατά ομοιογενείς ζώνες παραγωγής με βάση τα στοιχεία που παρέχονται από τα κράτη μέλη παραγωγής. Οι ζώνες παραγωγής έχουν οριοθετηθεί με τον κανονισμό (ΕΚ) αριθ. 2138/97 της Επιτροπής (3). Λαμβάνοντας υπόψη τα στοιχεία που έχουν διαβιβαστεί, πρέπει να καθοριστούν οι εν λόγω αποδόσεις.
(2)
Στο άρθρο 6 του κανονισμού (ΕΚ) αριθ. 2366/98 της Επιτροπής, της 30ής Οκτωβρίου 1998, για τις λεπτομέρειες εφαρμογής του καθεστώτος ενίσχυσης στην παραγωγή ελαιόλαδου για τις περιόδους εμπορίας 1998/1999 έως 2004/2005 (4), καθορίζεται μέθοδος εκτίμησης των αποδόσεων στο εσωτερικό των ομοιογενών ζωνών, στην οποία λαμβάνονται υπόψη τα συνολικά αποτελέσματα που προκύπτουν στατιστικώς με βάση δείγματα προερχόμενα από ευρύτερες, περιφερειακές ζώνες.
(3)
Τα στατιστικά αποτελέσματα για τη Γαλλία, λαμβάνοντας υπόψη το χαμηλό επίπεδο της παραγωγής της χώρας, έχουν προκύψει από μία μόνο περιφερειακή ζώνη και από μικρό δείγμα, το οποίο δεν επιτρέπει να επιτευχθεί επαρκής ακρίβεια σε εθνικό επίπεδο. Η διόρθωση των αποδόσεων των ομοιογενών ζωνών σε συνάρτηση με τα στατιστικά αποτελέσματα, όπως προβλέπει το άρθρο 6 του κανονισμού (ΕΚ) αριθ. 2366/98, οδηγεί σε τιμές εμφανώς παράλογες για την περίοδο εμπορίας 2004/2005. Ως εκ τούτου, οι αποδόσεις των ομοιογενών ζωνών της Γαλλίας πρέπει να καθοριστούν χωρίς εφαρμογή της εν λόγω διόρθωσης.
(4)
Τα μέτρα που προβλέπονται από τον παρόντα κανονισμό είναι σύμφωνα με τη γνώμη της επιτροπής διαχείρισης λιπαρών ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι αποδόσεις σε ελιές και σε ελαιόλαδο για την περίοδο 2004/2005 καθορίζονται στο παράρτημα.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Νοεμβρίου 2004.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Οκτωβρίου 2005.

Labels: 17
6